## Mazón: “Solucionem un problema històric i garantim el subministrament d’aigua potable en els municipis de l’interior de Castelló”

*** Subratlla la inversió de prop de huit milions d’euros en obres d’emergència “que estaran finalitzades abans de l’estiu i posaran fi a la situació d’abandó que han patit els ciutadans de Canet lo Roig, la Jana, Traiguera, Xodos, Benafigos i Vistabella del Maestrat”
* Valora altres “plans de xoc” del Consell enfront de la sequera com el decret llei de 17 milions d’euros en ajudes a agricultors i ramaders, “de les quals ja s’han abonat el 99 %” i el repartiment de 23 milions de litres d’aigua “per a garantir la supervivència de 76.000 animals”, entre altres mesures
* Reclama al Govern la inclusió de 71 municipis de la província de Castelló i 28 de la de València “perquè puguen rebre les ajudes després de les riuades” que sí que preveuen els decrets de la Generalitat
* Demana “solucions estructurals amb la CV-10 oblidada per l’executiu central” per a poder vertebrar l’interior de la província de Castelló
* El president ha visitat a Canet lo Roig les actuacions d’emergència que s’estan desenrotllant en este municipi, a més de la Jana i Traiguera, per més de 4,3 milions, al costat d’altres a Xodos, Benafigos i Vistabella del Maestrat per valor superior als 3 milions d’euros
* La presidenta de la Diputació de Castelló assenyala que la millora de les infraestructures hidràuliques impulsada per les institucions provincial i autonòmica és un exemple de “gestió eficaç que es traduïx en fets”**

**Canet lo Roig.**

El president de la Generalitat, Carlos Mazón, ha remarcat que l’executiu valencià “soluciona un problema històric amb les obres d’emergència per prop de 8 milions d’euros que estan executant per a garantir el subministrament d’aigua potable en els municipis de l’interior de Castelló”.

Així ho ha assenyalat després de visitar a Canet lo Roig, al costat del conseller d’Agricultura, Aigua, Ramaderia i Pesca, Miguel Barrachina, la presidenta de la Diputació de Castelló, Marta Barrachina, i alcaldes de la província, les obres d’emergència que s’estan desenrotllant en esta població i a la Jana, Traiguera, Xodos, Benafigos i Vistabella del Maestrat.

El cap del Consell ha avançat la previsió que “estiguen finalitzades abans de l’estiu per a posar fi a les cisternes i la sensació d’abandó que han patit durant massa temps els ciutadans d’estes localitats”. En este sentit, ha agraït la coordinació amb la Diputació de Castelló perquè les actuacions siguen una realitat.

Així mateix, ha destacat que els habitants d’estes poblacions “tenen tant de dret al subministrament d’aigua potable com qualsevol altre ciutadà de la Comunitat Valenciana que visca en un altre lloc”, al mateix temps que ha qualificat estes obres d’emergències com a exemple per a “lluitar contra la despoblació”.

Per la seua banda, Marta Barrachina ha assenyalat que la millora de les infraestructures hidràuliques impulsada per les institucions provincial i autonòmica és un exemple de “gestió eficaç que es traduïx en fets, i municipis com Canet lo Roig, Traiguera, la Jana, Benafigos, Xodos i Vistabella han eixit del mapa roig de la sequera”.

Estes dos adjudicacions demostren “el compromís i la rapidesa amb què estem avançant cap a una solució integral per al problema de l’aigua a Castelló”, ha insistit la dirigent provincial, que ha reafirmat que “l’aigua no pot esperar, i el Consell de Carlos Mazón ho està demostrant amb fets des del primer moment”.

Garantir una bona gestió de l’aigua és un dels compromisos de l’actual Govern provincial i, com ha afegit Marta Barrachina, “estos projectes que ja s’estan materialitzant són una aposta clara pel present, però també establixen les bases per a un futur en el qual la gestió de l’aigua siga més eficient i efectiva, en benefici de tots els ciutadans de la nostra província”.

**Plans de xoc davant de la sequera**

El president ha valorat els “tres plans de xoc” que ha posat en marxa el Consell en matèria hídrica per a fer front a l’escassetat d’aigua “que estenalla les persones i la ramaderia”, així com per a restaurar les infraestructures hídriques danyades per les riuades del passat 29 d’octubre.

En este sentit, s’ha referit al decret llei convalidat per unanimitat en les Corts que preveia 17 milions d’euros en ajudes, “de les quals ja s’han abonat el 99 % i que han beneficiat 26.380 agricultors i ramaders”, segons ha traslladat, “per a garantir el nostre mode de vida amb una política d’aigua encertada”.

Així mateix, ha fet referència als 23 milions de litres repartits a 135 explotacions en 54 municipis “per a garantir la supervivència de 76.000 animals”, a més dels 15 milions d’euros d’inversió de la Generalitat i la Diputació de Castelló, “que han sigut les úniques administracions que han reaccionat al 100 % de la seua capacitat” davant dels estralls de les inundacions.

**Reivindicacions al Govern central**

El cap del Consell ha reclamat al Govern la inclusió de 71 municipis de la província de Castelló i 28 de la de València “perquè puguen rebre les ajudes després de les riuades” que sí que preveuen els decrets de la Generalitat.

De la mateixa manera, ha demanat “solucions estructurals amb la CV-10 oblidada per l’executiu central” per a poder vertebrar l’interior de la província de Castelló, perquè és una artèria fonamental en este sentit.

**Obres d’emergència a Canet lo Roig, la Jana i Traiguera**

Les actuacions que s’estan desenrotllant en les localitats de Canet lo Roig, la Jana i Traiguera sumen una inversió de 4,3 milions d’euros i inclouen l’equipament del sondeig de les Milantes amb la instal·lació de bombes i el sistema per al subministrament d’energia, la construcció de la xarxa de distribució hidràulica per a proveïment i nous depòsits de recepció i regulació de les aigües per a connectar-los en la xarxa de distribució.

**Obres d’emergència a Benafigos, Vistabella del Maestrat i Xodos**

La Conselleria d’Agricultura, Aigua, Ramaderia i Pesca està duent a terme obres d’emergència en el paratge la Cormana, consistents en la perforació i el condicionament d’un sondeig d’investigació d’aigua subterrània. Comptarà amb una electrobomba, una instal·lació solar fotovoltaica, així com un grup electrogen complementari de l’energia solar fotovoltaica.

A Vistabella del Maestrat, es du a terme un sondeig d’investigació d’aigua subterrània dotat d’electrobomba, instal·lació solar fotovoltaica i un grup electrogen complementari.

Per la seua banda, en la població de Xodos es preveu l’execució d’un sondeig d’investigació per a subministrament d’aigua en el paratge La Vega, equipat amb electrobomba, instal·lació fotovoltaica i grup electrogen.

Fecha: 31/01/2025